આમ તો રાજકીય પક્ષોના આ પ્રકારનાં અધિવેશનોમાં મોટા ભાગે એકના એક મુદ્દાઓ કે વાતો જરા જુદી રીતે કહેવાતી હોય છે, પરંતુ રાહુલ ગાંધીએ તેના પ્રવચનમાં જે મુદ્દાઓ પર ભાર આપ્યો, તે દેશના નાગરિકોને કોંગ્રેસ અને ભાજપમાં મૂળભૂત તફાવત શું છે, તે વિચારવા મજબૂર કરી દે તેટલો પ્રબળ અને આધારભૂત હતો. કોંગ્રેસની વિચારધારા અને ટ્રેકરેકોર્ડ તથા રાષ્ટ્રીય સ્વયંસેવક સંઘ અને ભાજપની વિચારધારા અને ટ્રેકરેકોર્ડને લોકો સમક્ષ મુકીને દૂધનું દૂધ અને પાણીનું પાણી કરી દેવા માટે મન બનાવી પોતે જોરદાર તૈયારી કરીને આવ્યા હતા, તેવું તેમની સ્પીચ દરમિયાન સમજાતું હતું. ધર્મની લડાઈમાં કોંગ્રેસ પાંડવો અને ભાજપ કૌરવો, કોંગ્રેસ સત્ય માટે અને ભાજપ સત્તા માટે, કોંગ્રેસ સેવા અને સદ્દભાવનાના માર્ગે તો ભાજપ જુઠ્ઠાણા અને નફરત ફેલાવવાના માર્ગે, આઝાદીના આંદોલનમાં એકલા પંજાબમાં કોંગ્રેસના ૬૦,૦૦૦ કાર્યકર્તાઓ માર્યા ગયા હતા, જ્યારે ભાજપ પાસે એક નામ નથી જેણે દેશ માટેની લડાઈમાં જીવ ગુમાવ્યો હોય કે બલિદાન આપ્યું હોય, ઉલટાનું સાવરકર જેવા સંઘના નેતાઓ ચિઠ્ઠીઓ લખીને અંગ્રેજોની સામે માફીની ભીખ માંગતા હતા, જેવા કેટલાંય આક્રમક શાબ્દિક પ્રહારો કરીને રાહુલ ગાંધીએ કોંગ્રેસના ડેલિગેટ્સમાં એકરીતે આત્મવિશ્વાસ જગાવવા તથા કોંગ્રેસના ભવ્ય વારસાના તેઓ કેટલા શક્તિશાળી વારસો છે, તેની પ્રતીતિ કરાવવાનો સફળ પ્રયાસ કર્યો હતો.